KIRJALLINEN KYSYMYS E-0221/00 esittäjä(t): Ilda Figueiredo (GUE/NGL) komissiolle. Valtiontuki Empresa para a Agro-Alimentação, SA (EPAC) -nimiselle vilja- ja elintarvikealan yhtymälle.



Virallinen lehti nro 026 E , 26/01/2001 s. 0021 - 0022



KIRJALLINEN KYSYMYS E-0221/00 esittäjä(t): Ilda Figueiredo (GUE/NGL) komissiolle (4. helmikuuta 2000) Aihe: Valtiontuki Empresa para a Agro-Alimentação, SA (EPAC) -nimiselle vilja- ja elintarvikealan yhtymälle Portugalin hallitus purki hiljattain Empresa para a Agro-Alimentação, SA (EPAC) -nimisen vilja- ja elintarvikealan yhtymän. Nyt siitä on enää jäljellä EPACComercial -niminen yhtiö, jonka tulevaisuus näyttää tiedotusvälineiden välittämien tietojen mukaan olevan myös vaarassa, jos komissio ei hyväksy, että sille myönnetään valtiontukea. Tiedetään, että EPAC työllisti yli 1000 työntekijää ja sen osuus oli merkittävä Portugalin viljakaupassa. Nyt on vaara, että menetetään vielä yli 160 työpaikkaa. Miten komissio suhtautuu siihen, että säilytettäisiin edes EPACComercial ja sen yli 160 työpaikkaa? Ottaen huomioon tehdyt päätökset, mikä on komissio vastuu EPAC, SA -yhtymän purkamisesta ja siitä johtuneesta satojen työpaikkojen menetyksestä? Franz Fischlerin komission puolesta antama vastaus (15. maaliskuuta 2000) EY:n perustamissopimuksen mukaan komission tehtävä on valvoa valtiontukia. Perustamissopimuksen 8789 artiklan (entisen 9294 artiklan) mukaan jäsenvaltioiden myöntämä tuki, joka vääristää tai uhkaa vääristää kilpailua suosimalla jotakin yritystä tai tuotannonalaa, ei sovellu yhteismarkkinoille. Vuoden 1996 lopussa viljakaupan yksityiset toimijat esittivät komissiolle valituksen vakuudesta, jonka Portugali oli myöntänyt kyseiselle yritykselle. Vakuus koski lainaa, joka oli tarkoitettu pankkivelkojen uudelleenjärjestelyyn. Komissio teki vakuudesta lopullisen kielteisen päätöksen 9. heinäkuuta 1997. Portugali ei noudattanut päätöstä, vaan saattoi asian yhteisöjen tuomioistuimen käsiteltäväksi. Oikeudellinen menettely on edelleen kesken. Lisäksi Portugali ilmoitti komissiolle Empresa para a Agro-Alimentação e Cereais SA:n (EPAC) rakenneuudistussuunnitelmasta ja satamayhtiö Siloporia koskevasta tukitoimenpiteestä. Komissio käsitteli nämä asiakirjat yhdessä ottaen huomioon näiden kahden valtionyhtiön väliset suhteet. Portugali ja komissio neuvottelivat pitkään rakenneuudistussuunnitelmista, minkä jälkeen aloitettiin EY:n perustamissopimuksen 88 artiklan (entisen 93 artiklan) 2 kohdassa tarkoitettu menettely(1). Lopullinen versio lähetettiin vuoden 1999 lopussa. Komissio tekee lopullisen päätöksensä niin pian kuin mahdollista. Työllisyyskysymyksen suhteen komissio korostaa, että EPAC:n taloudelliset vaikeudet johtuivat siitä, ettei se pystynyt sopeutumaan viljan yhtenäismarkkinoille, eivät yhteisön kilpailusääntöjen noudattamiseen liittyvistä velvoitteista. Vaikeuksissa olevien yritysten pelastamiseen ja rakenneuudistukseen myönnettävää valtiontukea koskevat suuntaviivat(2) perustuvat tuensaajayritysten taloudellisen kannattavuuden palauttamiseen. Siksi yritysten on toteutettava sisäisiä toimenpiteitä ja realistisiin oletuksiin perustuva rakenneuudistussuunnitelma, jonka avulla sen pitkän aikavälin kannattavuus palautetaan kohtuullisessa ajassa. Tuet eivät saa vaikuttaa haitallisesti muihin markkinoilla toimiviin yrityksiin, jotka eivät voi saada samanlaista tukea. Yhteisön suuntaviivoissa jäsenvaltioille annetaan mahdollisuus myöntää melko vapaasti tukia rakenneuudistuksesta aiheutuvien sosiaalikulujen kattamiseen. (1) EYVL C 363, 25.11.1998. (2) EYVL C 288, 9.10.1999.